LIETUVOS RESPUBLIKOS PREZIDENTO KANCELIARIJOS
ASMENŲ APTARNAVIMO SKYRIUS
Biudžetinė įstaiga, S. Daukanto a. 3, LT-01122 Vilnius,
tel. +370 5  206 2090, el. p. kanceliarija@prezidentas.lt, svetainės adresas: www.lrp.lt.
Duomenys kaupiami ir saugomi Juridinių asmenų registre, kodas 188609016

Aurimui Drižiui
El. p.  llredakcija@gmail.com

2025-         Nr. (1D-2418)-2D-
Į 2025-08-12 skundą

DĖL JŪSŲ SKUNDO

Su Jūsų skundu Dėl generalinės prokurorės Nidos Grunskienės patraukimo baudžiamojon atsakomybėn už tarnybos pareigų neatlikimą ir piktnaudžiavimą tarnybine padėtimi, adresuotu Lietuvos Respublikos Prezidentui Gitanui Nausėdai, yra susipažinta.
Atsižvelgdami į Jūsų be kitų keliamą prašymą įvertinti generalinės prokurorės Nidos Grunskienės veiksmus pagal BK 228 ir BK 229 straipsnius, dar kartą norime pažymėti, kad Lietuvos Respublikos Konstitucijos 118 straipsnio 1 ir 3 dalimis nustatyta, jog ikiteisminį tyrimą organizuoja ir jam vadovauja prokuroras; prokuroras, vykdydamas savo funkcijas, yra nepriklausomas ir klauso tik įstatymo.  
Prokuroras sprendimus priima savarankiškai ir vienvaldiškai, vadovaudamasis įstatymais ir protingumo principu, gerbdamas asmens teises ir laisves, laikydamasis nekaltumo prezumpcijos, taip pat principo, kad įstatymui, valstybės institucijoms ir pareigūnams visi asmenys yra lygūs nepaisant asmens socialinės ir šeiminės padėties, pareigų, užsiėmimo, įsitikinimų, pažiūrų, kilmės, rasės, lyties, tautybės, kalbos, tikėjimo ir išsilavinimo (Lietuvos Respublikos prokuratūros įstatymo 3 straipsnio 2 dalis).
Atlikdamas savo funkcijas, prokuroras yra nepriklausomas nuo kitų valstybės valdžios institucijų, pareigūnų, politinių partijų, politinių ir visuomeninių organizacijų ir kitų asmenų ir klauso tik Konstitucijos ir įstatymų. Prokurorams negali būti daromas joks politinis, ekonominis, psichologinis, socialinis spaudimas ar kitoks neteisėtas poveikis, kurie galėtų turėti įtakos jų priimamiems sprendimams, asmenims draudžiama duoti prokuratūrai įstatymuose nenustatytų pavedimų ar įpareigojimų arba kitaip kištis į prokurorų veiklą. Mėginimas paveikti prokurorą yra kišimasis į prokuroro veiklą ir užtraukia atsakomybę pagal įstatymus (Prokuratūros įstatymo 11 straipsnio 2, 3 ir 4 dalys).
Respublikos Prezidento institucija nesikiša į prokurorų darbą, neduoda jokių nurodymų, kaip atlikti, organizuoti ikiteisminį tyrimą ir jam vadovauti, nevertina šių pareigūnų priimtų procesinių sprendimų teisėtumo ir pagrįstumo.
Prokuroro veiksmai ir sprendimai įstatymų nustatyta tvarka gali būti skundžiami aukštesniajam prokurorui ir teismui (Prokuratūros įstatymo 3 straipsnio 4 dalis). 
Taip pat norime pastebėti, kad Jūsų skunde išdėstytas prašymas inicijuoti generalinės prokurorės patraukimą baudžiamojon atsakomybėn dėl tarnybos pareigų neatlikimo ir piktnaudžiavimo tarnybine padėtimi pagrįstas subjektyvia Jūsų nuomone ir nesutikimu su prokurorų priimtais sprendimais, todėl vien tokiu būdu išsakytas Jūsų nesutikimas nesudaro prielaidų svarstyti tyrimo inicijavimo dėl generalinės prokurorės, Jūsų nuomone, galimai nusikalstamų veikų. 
Atsižvelgdami į Jūsų prašymą užtikrinti, kad <...> pateikti įrodymai dėl neteisėto persekiojimo už žurnalistinę veiklą būtų ištirti objektyviai ir nešališkai, tuo pačiu dar kartą norime pažymėti, kad Konstitucijos 109 straipsnio 1 dalimi yra nustatyta, kad teisingumą Lietuvos Respublikoje vykdo tik teismai. 
Taigi teisingumo vykdymas yra teismų funkcija, lemianti šios valdžios vietą valstybės valdžios institucijų sistemoje ir teisėjų statusą. Jokia kita valstybės institucija ar pareigūnas negali vykdyti šios funkcijos (Konstitucinio Teismo 1999 m. gruodžio 21 d. nutarimas).
Teisėjas ir teismai, vykdydami teisingumą, yra nepriklausomi. Valstybinės valdžios ir valdymo institucijų, Seimo narių ir kitų pareigūnų, politinių partijų, politinių ir visuomeninių organizacijų ar piliečių kišimasis į teisėjo ar teismo veiklą draudžiamas ir užtraukia įstatymo numatytą atsakomybę (Konstitucijos 109 straipsnio 2 dalis, 114 straipsnio 1 dalis). 
Vadinasi, nei Respublikos Prezidentas, nei kita valdžios institucija negali kištis į teismų ir teisėjų veiklą, kvestionuojant teismų priimtus sprendimus, vertinti teismo konkrečioje nagrinėjamoje ar išnagrinėtoje byloje priimtų sprendimų teisėtumo ir pagrįstumo, peržiūrėti ir pakeisti teismo priimtų sprendimų ar duoti teisėjams konkrečių nurodymų atskiroje byloje. 
Teisėjo sprendimus proceso įstatymų nustatyta tvarka gali peržiūrėti ir pakeisti ar panaikinti tik aukštesnės pakopos teismas (Konstitucinio Teismo  1999 m. gruodžio 21 d. nutarimas). Jokia kitokia teismų procesinių sprendimų kontrolės forma įstatymo yra neleistina, kaip prieštaraujanti teismo (teisėjo) nepriklausomumo principui.
Įsiteisėję teismo nuosprendis ir nutartis yra privalomi visoms valstybės ir savivaldybių institucijoms ir pareigūnams, įmonėms, įstaigoms ir organizacijoms bei asmenims ir turi būti be prieštaravimų ir netrukdomai vykdomi visoje Lietuvos Respublikos teritorijoje (Lietuvos Respublikos baudžiamojo proceso kodekso (toliau – BPK) 346 straipsnio 1 dalis).
Įsiteisėjusio nuosprendžio ar nutarties apskundimą reglamentuoja BPK XXVI skyrius. 
Šis Lietuvos Respublikos Prezidento kanceliarijos Asmenų aptarnavimo skyriaus atsakymas gali būti skundžiamas Lietuvos Respublikos Prezidento kanceliarijai (S. Daukanto a. 3, 01122 Vilnius) Lietuvos Respublikos viešojo administravimo įstatymo nustatyta tvarka per vieną mėnesį nuo atsakymo įteikimo dienos, arba Lietuvos administracinių ginčų komisijai (Vilniaus g. 27, 01402 Vilnius) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka per vieną mėnesį nuo įteikimo dienos, arba Regionų administracinio teismo bet kuriems rūmams (Vilniaus rūmai, Žygimantų g. 2, 01102 Vilnius; Kauno rūmai, A. Mickevičiaus g. 8A, 44312 Kaunas; Klaipėdos rūmai, Galinio Pylimo g. 9, 91230 Klaipėda; Šiaulių rūmai, Dvaro g. 80, 76298 Šiauliai; Panevėžio rūmai, Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka per vieną mėnesį nuo įteikimo dienos.

Skyriaus vedėja	Asta Bogušienė

Akvilė Sarcevičienė, tel. +370 5  209 7205, el. p. akvile.sarceviciene@prezidentas.lt

Pateikto prašymo / skundo nagrinėjimo tikslu, įgyvendinant teisės aktuose įtvirtintas prievoles, Jūsų asmens duomenis tvarko Lietuvos Respublikos Prezidento kanceliarija (toliau – LRPK) (juridinio asmens kodas 188609016, veikianti adresu: Daukanto a. 3, LT-01122 Vilnius, el. p. kanceliarija@prezidentas.lt, tel. +370 5  206 2090), kuri yra Jūsų duomenų valdytoja. Pateikti asmens duomenys bus saugomi LRPK dokumentacijos planuose ar informacinių sistemų valdymo dokumentuose nustatytą terminą. Jūsų pateikti asmens duomenys gali būti teikiami institucijoms ar įstaigoms, kompetentingoms spręsti Jūsų prašyme / skunde keliamus klausimus, kitiems asmenims, kuriems asmens duomenis teikti LRPK įpareigoja teisės aktai, LRPK pasitelktiems duomenų tvarkytojams. Jūs turite teisę kreiptis į LRPK ir prašyti, kad ši leistų susipažinti su Jūsų asmens duomenimis ir juos ištaisytų arba apribotų duomenų tvarkymą. Dėl LRPK veiksmų, susijusių su Jūsų asmens duomenų tvarkymu, turite teisę pateikti skundą Valstybinei duomenų apsaugos inspekcijai. Dėl asmens duomenų tvarkymo ar duomenų subjekto teisių įgyvendinimo galite kreiptis į LRPK aukščiau nurodytais kontaktais.